  Майя Бывальцева Удмуртилэн тӧроелэсь ужзэ огдырлы быдэсъясь 2018-тӥ арын сюресъёсты тупатъян радлыке воштонъёс пыртӥз, озьы вуоно арын ватсаса куинь люкетъёсты тупатозы: Сюрсовай — Вортча, Порву — Тыло, Якшур-Бӧдья — Сюрсовай. Со сярысь Александр Бречалов ивортӥз «ВКонтакте» вотэсысь нимлыко бамаз. «Элькунэз калыкен ӵош гинэ азинтыны быгатомы, соин ик интыосы ветлонлэн валтӥсь ужпумез — вераськыны, сюлмаськонъёсты шараяны но соос пӧлысь валтӥсьёссэ пусйыны. Пумиськонъёслы йылпумъянъёсъя 2018–2019 аръёслы ужанрадлык дасяськомы. Ужпумъёсты интыын ик сэрттыны-пертчыны луэ ке — отын ик сэрттӥськом-пертчиськом», — верамын ивортонын. Улосвыл кивалтӥсь Ува ёросэ вуылыку, отын улӥсьёс транспортын капчиятонъёс кулэ шуыса куризы. «Ува ёрослэн администрациез Транспортъя но сюрес возёсъя министерствоен ӵош кабесъёсты эскеро но перевозчикъёсын кенешонъёс нуо. 2 арня ортчыса пумкылъян дасяломы», — пусйиз Александр Бречалов. Якшур-Бӧдья ёросысь Порву гуртын улӥсьёслэн куронзы быдэстэмын ни. Отын Мир урамысь дугдылонни азьысь сюрес вылэ лёгъёс лэсьтӥзы но пусъёс пуктӥзы. Таяз арын ик дугдылонниез воштыны чакламын. Эгра ёросысь Сеп — Пежвай сюресэз тупатъянэз чакласа возёзы. Подрядчик сое гарантия улсын та толэзь пумозь тупатъяны оскытэ. Шаркан ёросын Бадяро — Кулак сюрес вылэ векчи из кисьтыны кулэ. Александр Бречаловлэн верамезъя, Удмуртиысь ёросъёсы ветлэмъёсъя калыклэсь 200-лэсь трос вазиськонъёс эскеремын. Тегъёс: Удмуртия сюресъёс тупатъянужъёс АлександрБречалов  